Source: https://www.romaniacurata.ro/ccr-contrazice-hotararea-senatului-in-privinta-membrilor-csm/
Timestamp: 2020-06-06 19:25:34+00:00
Document Index: 34447171

Matched Legal Cases: ['CCR ', 'CSM ', 'CCR ', 'CSM\n', 'CSM ', 'CSM ', 'CSM ', 'CCR ', 'CSM ', 'CSM ']

CCR contrazice hotărârea Senatului în privința membrilor CSM | România curată
CCR contrazice hotărârea Senatului în privința membrilor CSM
Curtea Constituțională a României a decis că mandatul membrilor Consiliului Superior al Magistraturii expiră la împlinirea termenului de 6 ani, deci la aceeași dată pentru toți magistrații aleși în acest for, având în vedere trăsătura CSM de organism colegial, scrie Agerpres. Decizia contrazice astfel o hotărâre a Senatului în privința unor membri CSM aleși doar pentru un rest d emandat.
„Instanța constituțională a reținut că este obligată să se pronunțe asupra dispozițiilor legale în noua interpretare pe care autoritățile publice implicate (Senatul României și CSM) le-o conferă și să constate neconstituționalitatea acestora prin raportare la prevederile constituționale cuprinse în art.1 alin.(5) care consacră principiul supremației Constituției și obligația respectării legilor, în componenta referitoare la claritatea și previzibilitatea normelor, și în art.133 alin.(4) care stabilește durata mandatului membrilor CSM. Durata mandatului constituțional și legal al Consiliului vizează autoritatea publică, în ansamblul său, în vreme ce persoanele alese dobândesc calitatea de membru al acestuia și o exercită până la împlinirea termenului de 6 ani. Prin urmare, având în vedere trăsătura CSM de organism colegial, mandatul membrilor săi expiră la împlinirea termenului de 6 ani, deci la aceeași dată pentru toți membrii”, se arată într-un comunicat al CCR transmis joi AGERPRES.
„Orice interpretare contrară, în sensul că fiecare membru al CSM poate fi validat sau ales pe un mandat întreg de 6 ani, care curge individual, independent de mandatele celorlalți membri, este neconstituțională”, mai precizează Curtea, citată de Agerpres.
Reamintim că Senatul a hotărât ca membrii CSM care au fost aleși doar pentru un rest de mandat- în locul colegilor care au trebuit să plece, dintr-un motiv sau altul- să rămână toată perioada de 6 ani în Consiliul Superior al Magistraturii. Despre toate implicațiile acestei decizii, România Curată a scris aici.